బంజారాహిల్స్: మద్యం మత్తులో పోలీసులను చితకబాదిన మహిళ WATCH LIVE TV
హెచ్ 1 బీ వీసా గడువు ముగిస్తే.. వెనుదిరగాల్సిందేనా ఇక!
వీసా గడువు తీరిపోయిన వారు వీసా పొడిగింపు చేసుకోవడానికి దరఖాస్తు చేసుకోవాలి. అలా దరఖాస్తు చేసుకున్న తర్వాత ఏవైనా కారణాల వల్ల అవి తిరస్కరణకు గురైతే దేశం విడిచి వెళ్లాల్సి ఉంటుంది.
Samayam Telugu | Updated:
Oct 1, 2018, 01:14PM IST
హెచ్ 1 బీ వీసా గడువు ముగిస్తే.. వెనుదిరగాల్సిందేనా ఇక!
అమెరికా ప్రభుత్వం గతంలో ప్రకటించిన కొత్త 'ఇమ్మిగ్రేషన్' విధానం సోమవారం (అక్టోబరు1) నుంచి అమల్లోకి రానుంది. 2013లో ఒబామా హయాంలో ప్రవేశపెట్టిన నిబంధన స్థానంలో.. ట్రంప్‌ ప్రభుత్వం ఈ కొత్త విధానాన్ని తీసుకొచ్చింది. ఈ కొత్త విధానం వల్ల 'హెచ్‌1-బీ' వీసాపై అమెరికా వెళ్లిన నిపుణులు అత్యంత గడ్డుకాలాన్ని ఎదుర్కోనున్నారు. ఈ నిబంధన ప్రకారం.. వీసా గడువు తీరిపోయిన వారు వీసా పొడిగింపు చేసుకోవడానికి దరఖాస్తు చేసుకోవాలి. అలా దరఖాస్తు చేసుకున్న తర్వాత ఏవైనా కారణాల వల్ల అవి తిరస్కరణకు గురైతే దేశం విడిచి వెళ్లాల్సి ఉంటుంది. ఈ కొత్త ఇమ్మిగ్రేషన్ విధాన ప్రభావం అమెరికాలోని దాదాపు 7లక్షల మంది భారతీయులపై పడనుంది.
వారికి కాస్త ఊరట
అయితే ఈ కొత్త నిబంధన ఇప్పటికే దరఖాస్తు చేసుకున్నవారికి, దరఖాస్తు పెండింగ్‌లో ఉన్నవారికి మాత్రం వర్తించదు. ఇటీవలి కాలంలో హెచ్‌–1బీ వీసా పొడిగింపు కోసం వచ్చిన దరఖాస్తులు భారీ సంఖ్యలో తిరస్కరణకు గురయ్యాయి. వీటిలో అధికశాతం భారతీయులవే ఉన్నాయి. అక్టోబర్‌ 1 నుంచి కొత్త నిబంధన అమల్లోకి వచ్చాక హెచ్‌–1బీ వీసాదారులకు నోటీసులు జారీచేయమని అమెరికా ప్రభుత్వం స్పష్టత ఇవ్వడంతో ఆ వీసా కలిగి ఉన్న భారతీయులకు తాత్కాలికంగా ఊరట లభించినట్లయింది.
అక్రమంగా నివసించేవారికి 'ఎన్‌టీఏ' జారీ
సాధారణంగా వీసా గడువు తీరిన తర్వాత సగటున 240 రోజులు మాత్రమే అక్కడ ఉండటానికి అనుమతి ఉంది. ఆలోపు వీసా గడువు పెంపు దరఖాస్తు తిరస్కరణకు గురైతే వెంటనే దేశం వదిలి వెళ్లిపోవాలి. అలా కాకుండా అనధికారికంగా అక్కడే నివసించే వాళ్లకి యూఎస్‌ సిటిజన్‌షిప్‌ అండ్‌ ఇమ్మిగ్రేషన్‌ సర్వీస్‌(యూఎస్‌సీఐఎస్‌) విభాగం ‘నోటీస్‌ టు అప్పియర్‌(ఎన్‌టీఏ)' జారీ చేస్తుంది. ఇది జారీ చేసిన తర్వాత సదరు ఉద్యోగులు ఉద్యోగంలో కొనసాగడానికి వీలుండదు. దీనిపై విచారణ జరిగే వరకు మాత్రమే అమెరికాలో ఉండటానికి అవకాశం ఉంటుంది. దీని ప్రకారం వీసా గడువు తీరిన వ్యక్తి ఇమ్మిగ్రేషన్‌ న్యాయమూర్తి ముందు హాజరు కావాల్సి ఉంటుంది.
గరిష్ఠంగా ఐదేళ్ల నిషేధం
విచారణ సమయంలో సదరు వ్యక్తి అమెరికాలో లేనట్లయితే అతనిపై గరిష్ఠంగా ఐదేళ్ల పాటు అమెరికాలోకి రాకుండా నిషేధం విధిస్తారు. వీసా గడువు పెంపు దరఖాస్తు తిరస్కరణకు గురయ్యాక కూడా ఏడాదిపాటు అమెరికాలో అనధికారికంగా నివసిస్తే వారిపై పదేళ్లపాటు నిషేధం అమలు చేస్తారు. వీసా గడువు పెంచుకోవడానికి లేదా, తమ స్టేటస్‌ మార్పుకోసం చేసుకున్న దరఖాస్తు తిరస్కరణకు గురైతే సదరు వ్యక్తులు వెంటనే స్వదేశానికి తిరిగి వచ్చేయాల్సి ఉంటుంది. వీళ్లకి ఎన్‌టీఏ నోటీసులు జారీ చేయరు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.